
Sinj,  18. studenoga 2010. godine

PRIOPĆENJE ZA MEDIJE

U interesu istinitog i objektivnog informiranja javnosti u svezi sa natpisom pod naslovom «Ne prestane li nas Grad Sinj šikanirati ići ćemo kod australske veleposlanice» objavljenim  u dnevnom listu, «Slobodna Dalmacija», dana 18. studenoga 2010. godine dajem slijedeće priopćenje :

Dana 16. studenoga 2010. godine, na njihovo traženje, primio sam ravnateljicu i vlasnicu novootvorenog Dječjeg vrtića «Koala» u  sinjskom naselju Brnaze, Magdalenu-Mary Ereiz i Katicu Ereiz koje su izrazile želju da me osobno upoznaju sa zamolbama koje su uputile meni i Gradskom vijeću tražeći sufinanciranje rada dječjeg vrtića i subvenciju roditeljskih uplata za djecu koja polaze u vrtić. Na sastanku, na kojem su još nazočili moji suradnici, Igor Vidalina-predstojnik Ureda gradonačelnika i Željko Sesardić-pročelnik Upravnog odjela za društvene djelatnosti, prezentirano mi je kako u vrtiću  navodno radi 16 zaposlenika, a upisano je 54 djece, od kojih 41 sa područja Grada Sinja, te je od mene zatraženo financiranje i subvencija na isti način kao što se financira Dječji vrtić «Čarobni Pianino».

Budući da Grad Sinj subvencionira samo djecu sa svoga područja pročelnik Sesardić je od predstavnica vrtića «Koala» zatražio dostavu popisa djece i roditelja kako bi Odjel mogao utvrditi  točan broj djece. Predstavnicama vrtića «Koala» dano je do znanja da u gradskom vrtiću «Bili Cvitak» ima još slobodnih mjesta za upis djece, te nema potrebe ni ekonomske opravdanosti financirati i subvencionirati vrtić «Koalu» za onu djecu koju su roditelji ispisali iz gradskog vrtića, te ih upisali  kod njih, bez obzira na razloge i motivaciju ovakvih postupanja. 

Također im je objašnjeno  kako Grad ima mogućnost oslobađanja od plaćanja vrtića, odnosno umanjenja cijene vrtićnog programa za one kategorije naših sugrađana, koje su navedene u Pravilniku o socijalnoj skrbi Grada Sinja, a realiziraju se samo u gradskom vrtiću. 

Kako su se predstavnice «Koale» pozivale na uvjete koje ima dječji vrtić «Čarobni pianino» na ovom sastanku  im je objašnjeno da Grad temeljem ugovora o suradnji sa navedenim vrtićem ima obvezu financirati 8 zaposlenika (5 odgajateljica, kuhar i 2 pomoćne radnice), te subvencionirati 89 djece (60 u 10-satnom jasličnom ili vrtićkom programu i 29 u 5-satnom programu) iako taj vrtić ima oko 115 upisane djece. 

Na kraju sastanka sam ponovio njima već otprije poznatu izjavu kako ćemo nakon utvrđivanja stvarnih činjenica glede upisane djece razmotriti mogućnost sklapanja ugovora o suradnji i sa Dječjim vrtićem »Koala». 

Pošto su mi poznati i oni drugi, zakulisni razlozi izvrtanja činjenica u navedenom  natpisu u Vašem listu, kao Gradonačelnik Grada Sinja zaista ne mogu dozvoliti politiziranje sa djecom, pa ću u prilog istini cjelokupnu javnost upoznati sa činjenicom da su nakon sastanka u Grad Sinj došle sve odgajateljice (6), te moje suradnike izvijestile kako su one i pedagoginja preuzele svoje radne knjižice, ispisale svu djecu koju su, kako su navele, morale upisati u vrtić «Koalu» kao uvjet za posao i napustile Dječji vrtić «Koalu».

Svi navodi o pozivanju i nagovaranju djelatnica Dječjeg vrtića «Koala» od strane nepoznatih pojedinaca, ukoliko su istiniti, odiozni su i ispod razine civilizirane komunikacije, pa bi u interesu istine zasigurno bilo dobro čuti i njih.

                                                                       
Gradonačelnik

                                                                                   Ivica Glavan, prof., v.r.

